钦定古今图书集成/明伦汇编/氏族典/第227卷 > 杨勇
## 钦定古今图书集成/明伦汇编/氏族典/第227卷 > 杨勇

按《隋书房陵王传》，“勇字𪾢地伐，高祖长子也。周世以
太祖军功封博平侯。及高祖辅政，立为世子，拜大将
军、左司卫，封长宁郡公。出为雒州总管、东京小冢宰，
总统旧齐之地。后征还京师，进位上柱国、大司马，领
内史御正。高祖受禅，立为皇太子。勇颇好学，解属词
赋，性宽仁和厚，率意任情，无矫饰之行。勇尝文饰蜀”
铠，上见而不悦，恐致奢侈之渐。勇多内宠，昭训、云氏
尤称嬖幸。勇妃元氏无宠，尝遇心疾，二日而薨。献皇
后意有他故，甚责望勇。自是云昭训专擅内政，后弥
不平，颇遣人伺察，求勇罪过。晋王知之，弥自矫饰，皇
后由是薄勇，愈称晋王德行。其后晋王知皇后意移，
始构夺宗之计，因引张衡定策，遣褒公宇文述深交
杨约，令喻旨于越国公素。勇颇知其谋，忧惧，计无所
出，于后园作庶人村，屋宇卑陋，时于中寝息，布衣草
褥，冀以当之。高祖使杨素观勇，素还，言勇怨望皇后，
又遣人伺觇东宫，构成其罪。高祖惑于邪议，遂疏忌
勇，废为庶人，移于内史省。立晋王广为皇太子，仍以
勇付之，复囚于东宫。高祖寝疾于仁寿宫，征皇太子
入侍医药，而奸乱宫闱，事闻于高祖。高祖抵床曰：“枉
废我儿。”因遣追勇。未及发使，高祖暴崩，秘不发丧，伪
为高祖《敕书》，赐庶人死，追封房陵王，不为立嗣。勇有
十男云：昭训生长宁王俨、平原王裕、安城王筠，高良
娣生安平王岩、襄城王恪，王良媛生高阳王该、建安
王韶，成姬生《颍川王煚》，后宫生孝实、孝范。